
Universitatea din București se pregătește să își primească din toamnă viitorii studenți
- Peste 19.000 de locuri propuse de cele 19 facultăți ale UB pentru studii de licență și master candidaților la admiterea 2020 -
Universitatea din București se adaptează situației actuale generate de evoluția COVID-19 și a decis unele schimbări la admiterea 2020 la programele de studiu ale celor 19 facultăți. 
În acest sens, majoritatea facultăților oferă viitorilor studenți și masteranzi un proces online de preînscriere, înscriere și admitere, în vederea respectării măsurilor de distanțare socială recomandate de autorități. Astfel, pentru studiile universitare de licență se pot distinge cinci forme de admitere, stabilite de consiliile celor 19 facultăți ale UB și aprobate în Senatul Universității din București:
· Admitere pe baza mediei/ a notelor de la bacalaureat în cazul Facultății de Administrație și Afaceri, al Facultății de Chimie, al Facultății de Fizică, al Facultății de Geologie și Geofizică, al Facultății de Litere, al Facultății de Limbi și Literaturi Străine (Neogreacă, Maghiară, Italiană, Portugheză, Rusă, Limbile Slave (Croată, Sârbă, Slovacă), Rromani, Filologie Clasică, Limbi Moderne Aplicate, Studii Iudaice), precum și al Facultății de Psihologie și Științele Educației;
· Admitere pe baza mediei de la bacalaureat și a unui eseu motivațional în cazul Facultății de Biologie, al Facultății de Filosofie (eseu motivațional - scrisoare de intenție), al Facultății de Geografie, al Facultății de Istorie, al Facultății de Sociologie și Asistență Socială, precum și al Facultății de Științe Politice;
· Admitere pe baza unei formule mixte în cazul Facultății de Administrație și Afaceri (Business Administration), al Facultății de Limbi și Literaturi Străine (Traducere și Interpretare, Engleză, Germană (avansați și începători), Neerlandeză, Franceză, Spaniolă, Arabă, Chineză, Japoneză, Turcă și Studii Americane), al Facultății de Jurnalism și Științele Comunicării (Jurnalism, Publicitate, Comunicare și Relații Publice: 40% eseu motivațional/ 20% media generală a examenului de bacalaureat/ 20% nota la proba scrisă la limba și literatura română de la examenul de bacalaureat/ 20% media obținută la prima limba străină pe parcursul anilor de studiu liceal), al Facultății de Matematică și Informatică, al Facultății de Teologie Baptistă, precum și al Facultății de Teologie Romano-Catolică;
· Admitere pe baza unui interviu motivațional în cazul Facultății de Teologie Ortodoxă „Justinian Patriarhul”;
· Admitere pe bază de examen în cazul Facultății de Drept.
Informații detaliate despre modalitățile de admitere pentru fiecare dintre cele 19 facultăți ale Universității din București pentru studii universitare de licență pot fi consultate în documentele anexate. 
În ceea ce privește programele de master oferite de cele 19 facultăți ale Universității din București, modalitățile de admitere pentru sesiunea iulie-septembrie 2020 pot fi accesate aici. 
Pentru a veni în sprijinul candidaților din acest an, Universitatea din București oferă posibilitatea depunerii online a actelor necesare înscrierii pentru toate facultățile Universității din București, precum și posibilitatea achitării online a taxei de înscriere, prin completarea formularului disponibil la adresa www.po.unibuc.ro. Candidații care se vor înscrie online la concursul de admitere la una dintre cele 19 facultăți ale Universității din București vor beneficia de o reducere de 25% din taxa de înscriere.
Universitatea din București va comunica în mod constant informații cu privire la admiterea din această sesiune pe website-ul dedicat admiterii: www.admitere.unibuc.ro și pe conturile de Facebook, Instagram și YouTube. 
[bookmark: _GoBack]În plus, candidații sunt sfătuiți, ca, în funcție de opțiuni, să urmărească și website-urile sau paginile de pe conturile de socializare ale facultății/facultăților care îi interesează, pentru a fi la curent cu informațiile utile privitoare la admitere. 
